Peter Christensen (V), 2003-01-14:
Gennem årene har der været mange debatter her i Folketinget
om skat.
De har desværre ofte været præget af et overordentlig kedeligt udgangspunkt for den enkelte dansker, nemlig højere skat, flere afgifter, kortere kreditter, nye skatter.
Men sådan skal det ikke være her i dag.
I dag har flere partier bedt om, at vi kunne få en langt mere positiv indgangsvinkel til en skattedebat.
Derfor er det med stor fornøjelse, at jeg vil blive inden for rammerne af den nye, positive dagsorden.
Det er en dagsorden, hvor ingen nye skatter er til diskussion, en dagsorden, hvor ingen dansker skal stilles skattemæssigt dårligere.
Kort sagt en skattedebat, hvor udgangspunktet er skattestoppet.
Skattestoppet fortjener ros, skattestoppet er skyld i og grund til, at det overhovedet er realistisk at drøfte reelle og vedvarende skattelettelser her i dag.
For var det ikke lykkedes at overholde skattestoppet under de sidste to finanslove, og var det ikke lykkedes at ændre tidligere tiders forbrugsmønstre, og var det ikke lykkedes at gennemsyre hele systemet med budgetdisciplin, ja, så ville konklusionen på debatten i dag have været entydig og klar: ingen skattelettelser til nogen som helst.
Men heldigvis valgte vi skattestoppet.
Som følge af skattestoppet valgte vi at prioritere
mellem de mange offentlige udgiftsposter i stedet for bare at sende regningen for politisk dovenskab videre til skatteyderne
Regeringen har gjort op med den politiske dovenskab.
For første gang i mange, mange år har vi en reel udgiftspolitik, altså en sammenhæng mellem det faktiske offentlige forbrug og holdningen til størrelsen af forbruget.
I Venstre har vi fra starten betragtet skattestoppet som et skridt på vejen til lavere skat, som et første skridt på vejen mod ægte skattelettelser.
Vi har været forsigtige med at love for meget, men koncentreret os om, at udviklingen skulle gå entydigt i den rigtige retning.
Hellere små skridt i den rigtige retning end manglende retningssans
- det er rationalet bag ved skattestoppet. Jeg kan ikke lade være med også at nævne, at skattestoppet også har en lang række andre fordele.
Skattestoppet tilgodeser personer med lave indkomster, fordi de ofte bruger en forholdsvis stor del af deres disponible indkomst på grønne afgifter. Nu stiger afgifterne og dermed prisen på varme, benzin, el og vand ikke længere, nu har alle familier tryghed for, at basale forbrugsgoder ikke som følge af skatteforhøjelser stiger i pris og udhuler den enkelte families råderum.
Skattestoppet sikrer også, at vi ikke øger eller opdyrker nye grænsehandelsproblemer.
Ingen varer vil kunne tåle højere afgifter, uden at det vil skabe ny eller mere grænsehandel.
Derfor vil en skatteomlægning med øget brug af afgifter heller ikke af denne grund kunne støttes af Venstre.
Vi ønsker ikke omlægninger, hvor pengene blot flyttes fra den ene lomme til den anden, og hvor den eneste vinder er statskassen, men derimod ægte skattelettelser.
Derfor agter vi i Venstre ikke at ændre skattestoppet.
Skattestoppet har været en succes og har fra dag 1 vist sin fulde styrke.
Jeg har da også noteret, at flere partier langsomt anerkender styrken og nødvendigheden af dele af skattestoppet, og det glæder mig.
Det betyder, at erkendelsen af, at vi har nået smertegrænsen, vokser.
Og vi har nået smertegrænsen.
Mange har i dag en lille eller slet ingen økonomisk gevinst ved at arbejde frem for at gå ledig, og det skal for alle kunne betale sig at arbejde.
Enhver skat har negative bivirkninger, og høj skat har ubetinget store negative bivirkninger.
Derfor vil en lettelse af skatten på arbejde også øge udbuddet af arbejdskraft, og det er vigtigt.
Vi har brug for alle hænder i fremtiden, og vi har brug for flittige hænder.
Derfor skal en skattelettelse gives med omtanke.
Og en skattelettelse skal have så stor effekt som muligt, da vi skal skabe yderligere 55.000 flere arbejdspladser inden 2010.
sonderingsfase.
Hvor store skal lettelserne være, og tilsvarende, hvor stor skal finansieringen være?
Vi står over for en prioritering, ikke bare en prioritering mellem offentlige udgiftsposter, men en prioritering mellem skattelettelser og offentligt forbrug.
Målsætningen er sådan set ret beskeden.
Det handler om at finde ud af, hvad vi vil give afkald på af nye offentlige initiativer til fordel for skattelettelser.
Desuden skal lettelserne ske inden for rammerne af en holdbar finanspolitik.
Og selvfølgelig vil der være dynamiske eller selvfinansierende effekter af skattelettelser, men vi vil ikke sælge skindet, før bjørnen er skudt.
Derfor glæder det Venstre, at regeringen er gået ind i en nøjere vurdering af økonomien, og vi ser frem til resultatet af det arbejde.
Derfor skal jeg også på vegne af Venstre, Dansk Folkeparti og Det Konservative Folkeparti i fuld enighed fremsætte følgende: Forslag til vedtagelse: »Folketinget konstaterer, at skattestoppet virker efter hensigten, og at skattestoppet er første skridt på vejen til skattelettelser. Desuden noterer Folketinget sig, at regeringen har oplyst, at arbejdet med et oplæg til lavere skat på arbejdsindkomst er i gang, og Folketinget ser frem til, at resultatet af dette arbejde kan behandles inden sommerferien.«